## El Palau de Congressos de Peníscola acull la representació de la comèdia ‘La corporació’

*** L’obra, que es representa el diumenge 19 de gener, a les 19:00, és una producció valenciana dirigida per Anna Marí
* El Palau de Congressos de Peníscola acollirà durant el trimestre altres obres de teatre com *La Mancha* o l’espectacle de circ *Llar***

El Palau de Congressos de Peníscola, espai de l’Institut Valencià de Cultura, acull la representació de la comèdia valenciana *La corporació*.

L’obra teatral, que es podrà vore el diumenge 19 de gener a les 19:00 hores, presenta una divertida història protagonitzada per tres alcaldes: Vicent Noguera, alcalde de Benitassona; Arturo Febrer, alcalde de la Xènia; i Emili Peris, alcalde de la Vall dels Cantals. Els tres pobles s’han vist afectats per un esdeveniment terrible, inexplicable i de dimensions històriques que posa en perill la supervivència dels municipis.

Els actors Daniel Tormo, Josep Valero i Panchi Vivó donen vida a estos alcaldes que acudiran fins a Brussel·les per a trobar-se amb la presidenta de la Comissió Europea, interpretada per la mateixa directora de l’obra, Anna Marí, per a sol·licitar la seua ajuda.

Les entrades per a esta representació tenen un preu de 10 euros i es poden adquirir en taquilles físiques o en la [web d’IVC](https://ivc.gva.es/es/ivc/programacion-ivc/la-corporacio).

***La Mancha* i *Llar*, entre les propostes escèniques del trimestre**

A més de l’obra de teatre de La corporació, l’Institut Valencià de Cultura ha programat en el Palau de Congressos de Peníscola, altres propostes d’arts escèniques, així com una àmplia oferta cinematogràfica durant el primer trimestre de 2025.

El 8 de febrer, el Palau acollirà la representació de l’última producció de l’IVC, *La Mancha* del director sogorbí Sergio Serrano.

El circ serà el protagonista, el 16 de març, amb *Llar* de la companyia Federico Menini i amb la direcció de Lucas Escobedo.

A més, el Palau de Congressos de Peníscola inclou fins al mes de març una àmplia oferta de projeccions cinematogràfiques amb títols com *La habitación de al lado*, *La infiltrada, Emilia Pérez* o *Gladiator II*.

Més informació i venda d’entrades [ací](https://ivc.gva.es/es/ivc/programacion-ivc/palau-de-congressos-de-peniscola).

Fecha: 18/01/2025